Eelnõu 18.04.2024

Esitaja: vallavalitsus



**KANEPI VALLAVOLIKOGU**

**MÄÄRUS**

Kanepi 18.04.2024 nr 1-2/…

**Jälgimisseadmestiku paigaldamise, kasutamise ning andmete töötlemise ja jälgimisseadmestikust avalikkuse teavitamise kord**

Määrus kehtestatakse kohaliku omavalitsuse korralduse seaduse § 6 lõike 3 punkti 2 alusel, lähtudes korrakaitseseaduse §-st 34 ja § 572 lõikest 1 ning liiklusseaduse § 193 lõikest 1 ja § 199 lõike 1 punktist 4.

**§ 1. Reguleerimisala**

(1) Määrusega sätestatakse Kanepi valla haldusterritooriumil elavate ning tegutsevate isikute vara ja Kanepi valla ameti- ja hallatavates asutustes (edaspidi asutus) viibivate isikute kaitseks ning Kanepi valla haldusterritooriumil Kanepi valla omavalitsusorganite, asutuste ja haldusorganina tegutsevate isikute poolt riikliku järelevalve teostamiseks ning muude avalike ülesannete täitmiseks jälgimisseadmestiku kasutamise, paigaldamise ning jälgimisseadmestiku abil kogutud andmete töötlemise alused ning jälgimisseadmestikust avalikkuse teavitamise kord.

(2) Määrusega ei reguleerita Kanepi valla asutuste sündmustel ja avalikel üritustel tehtud salvestiste säilitamist ja kasutamist.

**§ 2. Jälgimisseadmestik**

(1) Jälgimisseadmestik määruse mõistes on tehniliste vahendite süsteem, mis Kanepi valla haldusterritooriumil avalikku kohta või Kanepi valla asutuse välisseinale või siseruumi või sõidukisse statsionaarselt paigaldatud kaamera abil edastab reaalajas pildi või pildi ja heli (edaspidi nimetatud mõisteid koos pilt), salvestab ning võimaldab pilti töödelda ja taasesitada.

(2) Määruses ei käsitleta jälgimisseadmestikuna kaasaskantavaid videokaameraid ega muid tehnilisi seadmeid (portatiivne videokaamera, mobiiltelefon, fotoaparaat, vms), millega on võimalik pilti salvestada, töödelda ja taasesitada.

**§ 3. Jälgimisseadmestiku kasutamise eesmärk ja kaamerate paigaldamine**

(1) Jälgimisseadmestikku võib kasutada:

1) Kanepi valla asutuste valduses oleva Kanepi vallale kuuluva vara ning asutuses ja asutuse territooriumil viibivate isikute kaitseks, st vara säilimist ja isikute turvalisust ohustava olukorra ennetamiseks ning olukorrale reageerimiseks;

2) avalikku kohta paigaldatud ning avalikuks kasutamiseks mõeldud Kanepi valla vara (pargiinventar, bussiootepaviljonid, spordi- ja mänguväljakute inventar jms) säilimist ohustava olukorra ennetamiseks ning olukorrale reageerimiseks ja vara kahjustamisel või vargusel kahju tekitaja või süüteo toimepanija väljaselgitamiseks;

3) avalikus kohas käitumise üldnõuete täitmise üle riikliku järelevalve teostamiseks;

4) Kanepi valla haldusterritooriumil peatumis- ja parkimisnõuete üle liiklusjärelevalve teostamiseks;

5) seadustest tulenevate muude avalike ülesannete täitmisel, kui jälgimisseadmestiku kasutamine on lubatav ning sellega ei kahjustata ülemääraselt isikute õigusi.

(2) Käesoleva paragrahvi lõike 1 punktis 1 ja punktis 5 sätestatud juhtudel, kui avalik ülesanne on seadusega antud teatud liiki avalikku ülesannet täitva kohaliku omavalitsuse asutuse pädevusse, otsustab jälgimisseadmestiku kasutusele võtmise ning turva-, valve- või videokaamera (edaspidi kaamera) asukoha või asukohad vastava asutuse juht, sätestades jälgimisseadmestiku kasutamise fakti ning selle abil andmete töötlemise põhimõtted asutuse tegevust või töökorraldust reguleerivate aktides.

(3) Käesoleva paragrahvi lõike 1 punktides 2, 3 ja 4 sätestatud juhtudel ning punktis 5 märgitud juhul, kui kaamera paigaldatakse avalikku kohta, otsustab jälgimisseadmestiku kasutusele võtmise ning määrab kaamerate asukohad Kanepi Vallavalitsus korraldusega.

(4) Jälgimisseadmestiku kasutusele võtmise otsustamisel, kaamerate asukohtade määramisel ning nende paigaldamisel tuleb lähtuda põhimõttest, et jälgimisseadmestiku kasutamine ei tohi ülemääraselt kahjustada isikute huve ja õigusi.

(5) Jälgimisseadmestiku kasutusele võtmisele peab eelnema:

1) isikute turvalisusele, vara säilimisele ning avalike ülesannete täitmisel tekkida võivate ohtude määratlemine ning ohu esinemise tõsiduse ja realiseerumise tõenäosuse hindamine;

2) alternatiivsete ohu tõrjumise meetmete kasutusele võtmise analüüsimine;

(6) Käesoleva paragrahvi lõikes 5 märgitud analüüsi tulemusel jälgimisseadmestiku põhjendatud kasutusele võtmisel tuleb valida selliste tehniliste võimalustega jälgimissüsteem ning paigaldada kaamerad viisil, mis täidab kaamera kasutusele võtmise eesmärgi, kuid tagab isikuandmete töötlemise minimaalsusprintsiibi järgimise.

**§ 4. Nõuded jälgimisseadmestikule ja selle kasutamisele**

(1) Jälgimisseadmestik tuleb valida selliselt, et selle abil kogutud andmete puhul on tagatud andmete terviklikkus, käideldavus ning konfidentsiaalsus.

(2) Asutusel, kes kasutab jälgimisseadmestikku ja töötleb selle abil andmeid, tuleb tagada sellised organisatsioonilised, füüsilised ja infotehnilised turvameetmed, mis kaitsevad jälgimisseadmestiku abil kogutud andmeid tahtmatu või volitamata jälgimise, kopeerimise, muutmise, teisaldamise ja kustutamise eest.

(3) Jälgimisseadmestik peab olema valitud ning seadistatud selliselt, et igal volitatud kasutajal on süsteemi sisenemiseks oma unikaalne identifitseerimistunnus ning tagantjärele peab olema võimalik kindlaks teha kes, millal ja milliseid andmeid töötles (vaatas, salvestas, muutis, kopeeris, kustutas).

**§ 5. Jälgimisseadmestiku abil kogutud andmete kasutamine**

(1) Jälgimisseadmestiku abil kogutud andmeid võib kasutada ainult selle määruse § 3 lõikes 1 märgitud eesmärkide täitmiseks.

(2) Avalikesse kohtadesse paigaldatud jälgimisseadmestiku kaudu edastatud pilti reaalajas jälgib ja salvestist kasutab (sh töötleb, edastab ja hävitab) ametiasutus, kes vastavalt õigusaktidele teostab riiklikku järelevalvet, täidab kohtuvälise menetleja ülesandeid ning on valdavalt avalikesse kohtadesse paigaldatud vara valdaja ja valitseja.

(3) Kanepi valla asutuste valduses oleva vara ning asutuses viibivate isikute kaitseks või seadusest tulenevatel alustel teatud liiki avalikku ülesannet täitva asutuse pädevusse antud ülesannete täitmiseks kasutusele võetud jälgimisseadmestiku kaudu edastatud pilti jälgib reaalajas ja kasutab salvestist vastav asutus.

(4) Asutuse juht peab asutuse tegevust reguleerivate dokumentidega määrama ametniku või töötaja, kellel on ameti- või tööülesannetest lähtuvalt õigus ja kohustus jälgimisseadmestiku kaudu edastatud pilti reaalajas jälgida või hilisemalt pildi salvestist kasutada, töödelda, edastada ja hävitada.

(5) Kolmas isik või asutus võib Kanepi valla paigaldatud jälgimisseadmestikku kasutada ning selle abil salvestatud andmeid kasutada kas:

1) salvestisel oleva isiku ehk andmesubjekti kirjalikul nõusolekul või

2) seadusega sätestatud juhtudel, eeskätt isikuandmete kaitse seaduses sätestatud töötlemise põhimõtteid järgides.

**§ 6. Salvestisega tutvumise õigus**

(1) Igal inimesel ehk andmesubjektil on õigus tutvuda teda kujutava salvestisega. Salvestisega tutvumise ja sellest koopia väljastamise korral tuleb arvestada, et kui salvestisel on ka teisi andmesubjekte, võib juurdepääsu andmetele võimaldada vaid kõigi andmesubjektide kirjalikul nõusolekul või muutes teised tuvastamatuks.

(2) Kolmandatel isikutel ja asutustel on andmesubjekti nõusolekuta õigus salvestisega tutvuda või saada sellest koopia isikuandmete kaitse seaduses sätestatud alustel.

(3) Käesoleva paragrahvi lõigetes 1 ja 2 märkimata juhtudel võib jälgimisseadmestiku abil kogutud isikuandmeid edastada ainult salvestisel kujutatud iga andmesubjekti kirjalikul nõusolekul.

(4) Taotlus salvestisele juurdepääsuks või salvestise koopia väljastamiseks esitatakse jälgimisseadmestiku kasutajale (andmete töötlejale).

(5) Isikuandmete kaitse seaduses sätestatud alustel salvestisele juurdepääsu võimaldamiseks või salvestisest koopia väljastamiseks peab andmete nõudja esitama kirjaliku taotluse, märkides õigusliku aluse ja põhjuse andmete andmesubjekti nõusolekuta edastamiseks. Taotlust säilitatakse asutuses 1 aasta.

(6) Andmete töötlejal on õigus jätta andmesubjekti taotlus rahuldamata ning salvestisele juurdepääsu mitte lubada, kui taotlejale ei ole võimalik näidata või väljastada tema kohta kogutud andmeid nii, et see ei kahjustaks kolmandate isikute huve.

(7) Kolmandate isikute ja asutuste taotlust salvestisega tutvumiseks või sellest koopia väljastamiseks ei rahuldata, kui taotleja või andmete kogumise eesmärk ei vasta isikuandmete kaitse seaduses märgitud tingimustele või puudub salvestisel kujutatud isikute kirjalik nõusolek.

**§ 7. Salvestise säilitamine**

(1) Üldjuhul säilitatakse jälgimisseadmestikuga kogutud andmeid (salvestist) 30 kalendripäeva arvates salvestamise päevast.

(2) Kui salvestist on vaja väärteo- või kriminaalmenetluses, säilitatakse salvestis menetluse lõppemiseni.

(3) Kui salvestise säilitamiseks on jälgimisseadmestiku kasutamise õigust andva eriseadusega määratud lühem või pikem säilitustähtaeg, tuleb salvestist säilitada seadusega määratud tähtaja jooksul.

(4) Salvestise säilitamistähtaja möödumisel tuleb salvestis kustutada jälgimisseadmestiku tehniliste võimalustega, kas andmete kustutamise funktsiooni või andmete üle salvestamisega.

**§ 8. Jälgimisseadmestikust avalikkuse teavitamine**

(1) Jälgimisseadmestiku kasutamisest tuleb avalikkust teavitada.

(2) Määruse § 3 lõike 1 punktides 1 ja 5 sätestatud alustel Kanepi Vallavalitsuse hallatava asutuse valduses ja kasutuses olevast jälgimisseadmestikust peab vastav asutus avalikkust teavitama oma asutuse veebilehe kaudu.

(3) Avalikku kohta paigaldatud jälgimisseadmestikust ning Kanepi Vallavalitsuse kui ametiasutuse (edaspidi ametiasutus) valduses ja kasutuses olevast jälgimisseadmestikust teavitab ametiasutus avalikkust Kanepi valla veebilehe kaudu.

(4) Kanepi valla asutus on kohustatud asutuse veebilehel avaldatud privaatsuspoliitikas sätestama jälgimisseadmestiku kohta vähemalt järgmised andmed:

1) kasutamise eesmärk ja õiguslik alus;

2) saadud andmete töötleja andmed (töökoht, telefon, e-post);

3) salvestise säilitamise, sellele juurdepääsu ja salvestise võimaliku edastamise andmed;

4) kogutud teabega tutvumise tingimused.

(5) Avalikku kohta paigaldatud jälgimisseadmestikust teavitab isikuid asutus, kes kasutab jälgimisseadmestikku, paigaldades kaamera mõju ulatuse piirile teabatahvli, mis vastab korrakaitseseaduse alusel kehtestatud jälgimisseadmestiku kasutamisest avalikkuse teavitamise korrale.

(6) Kui asutus kasutab korrakaitseseadusest tulenevalt jälgimisseadmestikku sõidukis, tuleb vastavale sõidukile või sõidukisse panna korrakaitseseaduses sätestatud nõuetele ning käesoleva paragrahvi lõikes 5 viidatud korrale.

(7) Kui jälgimisseadmestiku kasutamisest informeeriv teabetahvel tuleb paigaldada teemaale, kasutatakse teabetahvlit, mis vastab õigusaktidega teemärgistele ja liiklusmärkidele kehtestatud nõuetele.

**§ 9. Määruse nõuete täitmise eest vastutaja**

 Määruse nõuetekohase täitmise eest vastutab asutuse, kus kasutatakse jälgimisseadmestikku, juht.

**§ 10. Rakendussätted**

Määrus jõustub kolmandal päeval pärast Riigi Teatajas avaldamist.

Piret Rammul

volikogu esimees